次韵張長公寵賜初度致禱之語
作者：敖陶孫
朝代：宋

paragraphs: 何人著書補獲麟，竹汗未乾頭已星。
天上風流張公子，散髮滄浪歌獨醒。
威名徧滿淮草木，肯借妙語春冥靈。
臞翁之腹無三壬，平生貯書纔一丁。
泥塗斷道學龜曳，雲天潑眼慚鸞停。
亦知封侯下曹掾，寧與阿堵高寧馨。
夢從諸兒坐家塾，十年燈火寒青熒。
分無黄色明天庭，獨倚一片藏無形。
虞翻骨相當自程，曲江風度乃不名。